Tíu manna hópur frá Vestmannaeyjum hyggst leggja upp í hringferð um landið á tveimur slöngubátum þann 16. júní næstkomandi . Ferðin er farin til styrktar Krafti sem er stuðningsfélag ungs fólks sem greinst hefur með krabbamein . Yfirskrift ferðarinnar verður því “ Kraftur í kringum Ísland ” en hún endar í Vestmannaeyjum þann 4. júlí . Undirbúningur ferðarinnar er langt kominn en þó vantar enn upp á að endar nái saman fjárhagslega samkvæmt upplýsingum frá hópnum . “ Við höfum fengið góðar undirtektir frá mörgum fyrirtækjum og einstaklingum og kunnum við þeim bestu þakkir fyrir , ” segir Alma Eðvaldsdóttir en hún er ein þeirra tíu sem ætlar í hringferðina . “ Við erum komin með heimasíðu á slóðinni krafturikringumisland.com en þar verður hægt að fylgjast með okkur í undirbúningnum . Einnig verðum við með daglegar fréttir á meðan för okkar stendur yfir . ”